Raaisel verdiep oor liggaam in RaslouwDie toneel waar die liggaam gevind is. Foto: Verskaf Die polisie in Pretoria kon steeds nie die identiteit vasstel van ŉ man wie se liggaam Vrydag in Raslouw, in die Centurion-omgewing, gevind is nie. Kapt. Agnes Huma, polisiewoordvoerder, sê ŉ inwoner het op die liggaam afgekom nadat hy grond vir sy tuin in die gebied wou gaan oplaai. “Daar was geen beserings aan die liggaam nie en hy het ŉ kombers oor sy voete gehad,” het Huma gesê. “ŉ Geregtelike doodsondersoek word gedoen.” Volgens die polisie was die man glo haweloos en het hy vermoedelik in sy slaap gesterf. Rikus von Benecke, ŉ paramedikus wat op die toneel was, sê egter die man se hande en voete was vasgebind. Hy sê daar het reeds ontbinding begin plaasvind, hoewel die grond om die liggaam betreklik vars gelyk het. Die man se voete was by sy enkels vasgemaak met wat soos ŉ kledingstuk gelyk het, het Von Benecke gesê. Die man is vermoedelik in sy sestigs. Enigiemand wat kan help om die man se familie op te spoor, kan ao. Van Rensburg by 082 335 2479 bel.